АҞӘА, жәабран 20 – Sputnik, Бадраҟ Аҩӡба. Ареспублика аҵакыраҿы афымцалашара арцәара ашколқәеи ашколқәраҟынӡатәи аусҳәарҭақәеи нырра рнаҭом ҳәа лҳәеит Аҵареи аҭҵаарадырреи рминистр ихаҭыԥуаҩ Медеиа Ченгьелиаԥҳа.
"Ахәыҷбаҳчақәа зегьы адизельқәа рзықәгылоуп, афымцалашара аныцәалак аусура иалагоит", - ҳәа лҳәеит лара.
Ченгьелиаԥҳа лажәақәа рыла, агенераторқәа ахьықәгыламгьы х-сааҭктәи афымцарцәара нырра дук ҟанаҵом.
"Адәахьы макьаназы иԥхарроуп. Сык леир иҟаҳҵаша ҳазхәыцып. Ахәыҷбаҳчақәа рҿы иааиԥмырҟьаӡакәа аԥхарра ыҟоуп убри азы х-сааҭк нырра дук ҟарҵом", - ҳәа лҳәеит аминистр ихаҭыԥуаҩ.
Афатә акәзар афымца дырцәаанӡа иҟарҵоит.
"Ахәыҷқәа хәы ԥхада иаанхом. Афымца дырцәаанӡа ахәы ҟарҵоит. Уи адагьы адизельқәа ахьыҟам агаз балонқәа аархәеит", - лҳәоит Ченгелиаԥҳа.
ЕгрыГЕС зынӡа аусура аанкыламхарц азы Аԥсны иахьаҵанакуа жәабран 20 инаркны афымцалашара дырцәалоит ҳәа аанацҳаит "Амшынеиқәафымцамч" апресс-маҵзура.
Жәабран 19, 2019 шықәса рзы иҟоу азыԥхьагәаҭарала ЕгрыГЕС хәажәкыра-мшаԥы амзақәа рзы 310 миллион киловатт-сааҭ афымцамч арҿиара алшоит. Убри аан Аԥсны афымцамч ахархәара 366 миллион киловатт-сааҭ итәоит. Адефицит 56 миллион киловатт-сааҭ шьақәнаргылоит ҳәа аҩуеит аиҿкаара апресс-маҵзура.